Pistonsi deklasirali Spurse
Aktualni prvaci odnijeli uvjerljivu pobjedu s više od 30 koševa razlike
NBA. U četvrtoj međusobnoj utakmici Detroit Pistonsa i San antonio Spursa, aktuelni prvaci su doslovce 'pomeli' Spurse – rezultat: 102 prema 71! Čak sedmorica Pistonsa ubacila su po više od 11 koševa, dok je Ben Wallace imao 13 skokova, Richard Hamilton 9, a Rasheed Wallace 8. Kod Spursa, 16 pogodaka je imao Tim Duncan, a po 12 Manu Ginobilli i Tony Parker. Tenis. Izvučeni su rasporedi mečeva u Wimbledonu, koji mnoge nisu razveselili. Ukoliko se želi naći u drugom uzastopnom wimbledonskom finalu, Andy Roddick će morati prevladati teške protivnike – najvišeg tenisača na turniru, Ivu Karlovića, koga je upravo u nedjelju pobijedio u finalu turnira Queen's Cluba, zatim domaćeg ljubimca publike, Tima Henmana, te novu zvijezdu tenisa, Rafaela Nadala. Da niti ne računamo na mogućnost Ivana Ljubičića još prije Henmana. Protiv Karlovića, Roddick bi trebao igrati u drugom kolu. Branitelj naslova Roger Federer naizgled ima lakši posao. Njegov bi najteži meč mogao biti tek u polufinalu protiv, moguće, Lleytona Hewitta ili prošlogodišnjeg polufinaliste Marija Ančića. Sam Federer ocjenjuje da će mu ove godine biti lakše nego prošle, kada se osjećao pod velikim pritiskom obrane naslova po prvi put. Kod tenisačica, Serena Williams bi se mogla naći sučeljena protiv sestre Venus već u četvrtom kolu, jer je ždrijeb obje stavio u donju polovinu rasporeda. U tom bi slučaju, pobjednicu najvjerojatnije u četvrtfinalu čekala Justine Henin Hardenne, a u polufinalu braniteljica naslova Marija Šarapova. Prva nositeljica Lindsay Davenport ima lakše protivnice u gornjoj polovici rasporeda. Najteži meč bi ju čekao u četvrtfinalu, u vidu, najvjerojatnije, Kim Clijsters.